וסט ונדובר

**וסט ונדובר** (באנגלית: **West Wendover**, "ונדובר מערב") היא עיר נופש במחוז אלקו במדינת נבדה שבארצות הברית. העיר יושבת בצד המערבי של גבול יוטה-נבדה, בקצה המערבי של מדבר מלח שרובו נמצא בשטח יוטה, בצמידות לוונדובר השכנה שבצד השני של הגבול, לצד הכביש הבין-מדינתי I-80 המחבר בין המדינות. במפקד האוכלוסין האמריקני בשנת 2020, אוכלוסיית העיר מנתה 4,512 נפשות, ואוכלוסיית ונדובר השכנה מנתה 1,115 נפשות. הכלכלה של וסט ונדובר מסתמכת על חמישה קזינואים משולבי בתי מלון, ומאז הלגליזציה בנבדה בשנת 2019 גם חנויות קנאביס, המושכים ליציאה לעיר נוסעים רבים על כביש I-80 מיוטה השכנה, שבה קזינואים וקנאביס (בשימושים לא רפואיים) אינם חוקיים.

וסט ונדובר קרובה ליציאה מכביש I-80, אך הכביש לא עובר דרכה. השדרה המרכזית המכונה I-80 Business ("I-80 העסקית", או לחלופין שדרות ונדובר), עוברת דרך ונדובר ו-ווסט ונדובר. בשל הקרבה הכלכלית, הגאוגרפית, והחברתית של העיר ליוטה, וסט ונדובר נמצאת באזור זמן של יוטה, UTC -7.00 (שעון ההרים), ולא באזור זמן של נבדה, UTC -8.00 (השעון הפסיפי). וסט ונדובר היא היישוב היחיד בנבדה שנמצא באזור זמן זה באופן רשמי.

## היסטוריה
בשנות ה-30 וה-40 של המאה ה-20, וסט ונדובר נוסדה והחלה והתפתחה בזכות התרת ההימורים במדינת נבדה. ויליאם סמית' בנה תחנת שירות קטנה עבור מטיילים שחצו את השטח המדברי של מערב יוטה ומזרח נבדה. כיום מתקן זה הוא הקזינו משולב מלון "ונדובר נאגט".

בשנת 1940 נבנה בסיס חיל האוויר ונדובר, סמוך לווסט ונדובר המודרנית, אך במדינת יוטה. הבסיס היה בשימוש צבאי עד שנות השישים, וכיום פועל בו שדה תעופה אזרחי קטן.

בשנת 1952 נבנה "ונדובר ויל", שלט בגובה 19 מטרים המיועד למשוך נוסעים על הכביש הבין מדינתי I-80 לביקור בקזינו "סטייטליין" שפעל בעבר בווסט ונדובר. "ונדובר ויל", או בפי המקומיים "הקאובוי", נחשב לסימן היכר מפורסם של העיר, וקרוי על שם העיר ומקים הקזינו ההיסטורי "סטייטליין", ויליאם סמית'. השלט מאובזר בנורות נאון, שגורמות לו לזהור בלילה. כשהתחלפו הבעלים של ה"סטייטליין", השלט נתרם לעיר, והוא שופץ בעלות גבוהה.

במהלך שנות ה-70 וה-80 של המאה ה-20, וסט ונדובר פרחה כאתר נופש. עסקים נוספים הגיעו ובנו בתי קזינו נוספים, מלונות ואתרי בילויים מגוונים אחרים, כדוגמת מגרש הגולף "טואנה ויסטה". עם צמיחת המקום, שהוגדר אז כעיירה במחוז אלקו, תושביו רצו להתאגד תחת שלטון עצמאי. בעקבות זאת, וסט ונדובר הוכרזה כעיר באחד ביולי 1991. בדגל ובחותם העיר מופיע השלט המפורסם "ונדובר ויל".

באוקטובר 1999, מחלקת התחבורה האמריקאית הוציאה את וסט ונדובר מאזור הזמן הפסיפי (UTC -8.00) בזכות קשריה החזקים ליוטה השכנה. החלטה זו הפכה את העיר לאזור היחיד בנבדה שנמצא באופן חוקי באזור הזמן ההררי של ארצות הברית (UTC -7.00). הקהילות הקטנות ג'קפוט, ג'רבידג', מאונטיין סיטי ואוויהי בצפון מחוז אלקו בפועל מכוונות את שעוניהן לפי אזור זמן UTC -7.00, אך עניין זה אינו רשמי.


קובץ:Wendover-Will.jpg|"ונדובר ויל" ביום
קובץ:West Wendover, Nevada (2578415264).jpg|"ונדובר ויל" בלילה
קובץ:2012.10.02.143336 Wendover Boulevard West Wendover Nevada.jpg|"ונדובר ויל", במבט מן הכביש
קובץ:USAAF_Monument_in_West_Wendover,_Nevada.jpg|אנדרטה לחיל האוויר של צבא ארצות הברית בווסט ונדובר


## כלכלה ואוכלוסייה
וסט ונדובר, שיושבת על גבול יוטה-נבדה לצד הכביש הבין-מדינתי I-80, היא אחת מהמקומות הרבים בנבדה שפרחו בזכות התרת ההימורים במדינת נבדה ואיסוריהם במדינות השכנות, ובפרט עבור וסט ונדובר, איסורם במדינת יוטה. מיסוי ההימורים בעיר מייצר רווחים עצומים שמיועדים לשירותים עירוניים ובתי ספר מקומיים.

בווסט ונדובר פועלים כיום חמישה קזינואים משולבי בתי מלון גדולים: "רד גארטר" (Red Garter), "ונדובר נאגט" (Wendover Nugget), "ריינבו" (Rainbow), "פפרמיל" (Peppermill), ו"מונטגו ביי" (Montego Bay).

מאז התרת השימוש בקנביס במדינת נבדה ב-2019, וסט ונדובר זוכה גם למבקרים המגיעים מיוטה עבור צריכת קנאביס, שם הקנאביס מוגדר כסם מסוכן, והחזקתו לשימושים לא רפואיים אינה מותרת בחוק.

ההכנסה השנתית החציונית לבית אב בווסט ונדובר במפקד האוכלוסין בשנת 2010 הייתה 34,116 דולר. במפקד האוכלוסין בשנת 2020 אוכלוסיית העיר מנתה 4,512 נפשות, ברובם היספנים ובמיעוטם אמריקאים לבנים לא היספניים, ואוכלוסייה מועטה מאוד המשתייכת לקבוצות אחרות המסווגות במפקד.

יש בעיר ספרייה עירונית, ותלמידיה משויכים לבתי ספר של מחוז אלקו.


קובץ:RedGarterWendover1.JPG|"רד גארטר"
קובץ:WendoverNugget.JPG|"ונדובר נאגט"
קובץ:RainbowCasinoWendover.JPG|"ריינבו"
קובץ:PeppermillWendover.JPG|"פפרמיל"
קובץ:MontegoBay2.JPG|"מונטגו ביי"


## ניסיונות איחוד עם ונדובר
בשל הזיקה הכלכלית והחברתית הגדולה בין וסט ונדובר לשכנתה ונדובר שנמצאת ביוטה, עלו בעבר ניסיונות לספח את ונדובר מיוטה לנבדה ולאחד את שתי הערים. הצעות אלו הן למעשה שינוי גבולות בין שתי מדינות בארצות הברית, והחוקה האמריקאית מחייבת ששינוי כזה יאושר בקונגרס האמריקני ובבתי המחוקקים של שתי המדינות, יוטה ונבדה. למרות תמיכה פוליטית וניסיונות בפועל לשנות את גבולות המדינות ולאחד את שתי הערים, ההצעות לא יצאו לפועל.

## גאוגרפיה ואקלים
על פי מפקד האוכלוסין של ארצות הברית, שטח העיר הוא 19 קמ"ר, ללא שטח ימי.

בונדובר ובווסט ונדובר שורר אקלים צחיח קר (BWk). בקיץ חם, ובחורף קר מאוד, ובנוסף לכך שונות הטמפרטורה היומית גדולה. רכס ההרים רובי, מערבית לערים, גורם לכך שכמות המשקעים בערים קטנה במיוחד ביחס לאזור, עם 116 מילימטר גשם שנתי, כמחצית מערים שכנות במחוז אלקו. בנוסף, כמות השלג השנתית בערים הוא כעשירית מהכמות השנתית היורדת בערים השכנות במחוז אלקו.

## קישורים חיצוניים

* 

## הערות שוליים

קטגוריה:נבדה: ערים